tartuNLP/wikipedia-smugri-20251201 huggingface dataset:
Püüa-steriliseeri-vabasta

Püüa-steriliseeri-vabasta (PSV), tuntud ka kui püüa-viljatusta-vabasta (PVV), on meetod vabakäigukasside populatsiooni ohjamiseks. 
Protsess hõlmab kasside püüdmist, steriliseerimist (emastel) või kastreerimist (isastel), hilisemaks tuvastamiseks kõrvaotsa lõikamist või mikrokiibi paigaldamist, võimaluse korral vaktsineerimist ja ravi ning seejärel nende oma territooriumile tagasi laskmist. Kui asukohta peetakse ebaturvaliseks või muul viisil sobimatuks, asutatakse kassid ümber sobivamasse piirkonda. 
Ideaalis leitakse kodu noorematele sotsiaalsematele kassidele (kassipoja sotsialiseerumise aeg jääb 2.–7. elunädalasse). Vanema metsistunud kassi sotsialiseerimine tekitab loomal stressi, mis viib immuunsüsteemi tasakaalust välja ja loom võib haigestuda.
Kassid, kes kannatavad tõsiste meditsiiniliste probleemide all (ravimatud haigused, rasked nakkushaigused või traumad/vigastused) eutaneeritakse.
Eesmärk.
Programmide põhieesmärk on hulkuvate kasside populatsioonide vähendamine või täielik peatamine. See on siiani kõige laialdasemalt kasutatav mittesurmav ohjamismeetod. 
PSV eesmärk laieneb tihtipeale ka üldise kogukonna elukvaliteedi edendamisse: 
Õigusraamistik.
Eestis kehtiva loomakaitseseaduse ja loomatauditõrje seaduse kohaselt loetakse iga lemmikloom, kes liigub ilma omanikuta väljaspool oma kinnist territooriumi, omanikuta koduloomaks. Omapäi ringi liikuvatele koduloomadele kutsutakse loomapüüdja, kes kontrollib kohapeal kiibi olemasolu. Kui kiip on olemas ja registreeritud, võetakse omanikuga ühendust, et loom esimesel võimalusel omanikule tagastada. Kui kiip puudub, siis toimetatakse loom varjupaika.
Kui endine omanik välja ei ilmu või kui uut omanikku ei leita, siis on seaduse järgi kohalikul omavalitsusel õigus mitte varem kui kaks nädalat pärast looma varjupaika võtmist loom eutaneerida. Juhul, kui kaks nädalat on möödas ning ei ole leitud vana ega uut omanikku, siis ei pea looma eutaneerima. Loomi võib varjupaigas hoida piiramata aja, kui selleks vajalikud rahalised vahendid on olemas.
Koduloomade passiivne suitsetamine

Koduloomade passiivne suitsetamine on protsess, mille käigus loomad hingavad sisse hõõguva sigareti suitsu või suitsetaja enda väljahingatavat suitsust õhku.
Sigaretikonide jäätmed ei ole ainult inetu, vaid allaneelamisel võib see olla loomade tervisele ohtlik. Sigaretikonisid visatakse tavaliselt randa, tänavale, parki ja mujale, kus kodu- ja metsloomad võivad viibida allaneelamise ohule.
Sigaretid sisaldavad umbes 4000 kemikaali, millest umbes 50 on kantserogeensed. Paljud neist on tubakakasvatuses kasutatud herbitsiidid, ininsektitsiidd, fungitsiidid ja näriliste tõrjevahendid, maitsestajad ja sigareti põlemiskiiruse reguleerijad. Ka tubaka niiskuse hoidmiseks lisatakse niisutajaid. Neid peetakse ohutuks, kui tarbitakse "toiduna", aga mitte põletamisel ja seejärel tarbimisel. Sigareti hõõgumisel satuvad keskkonda raskmetallid, nikotiin ja etüülfenool vees.
Teateid nikotiini allaneelamisest koduloomadel on vähe. Allaneelamine võib põhjustada liigset süljeeritust, erutust, värinat, oksendamist, koordinatsiooni puudumist, nõrkust, krampe, hingamispuudulikkust ja isegi surmi.
Loomaomanike suhtumine suitsetamisse kodus.
Uuringu eesmärgid.
2008. aastal viidi läbi uuring, et selgitada välja, kuidas suhtuvad lemmikloomaomanikud kodus suitsetamisse. Uuringus osales kokku 3293 täiskasvanud omanikku. Peamised tulemusnäitajad olid lemmikloomaomanike ja nende kooselukaaslaste suitsetamiskäitumine; lemmikloomaomanike kodudes suitsetamise eeskirjad; ja passiivse suitsetamise ohtude kohta teabe mõju omanikele.
Tulemus.
Vastajatest 21% olid praegu suitsetajad ja 27% osalejatest elas koos vähemalt ühe suitsetajaga. Lemmikloomaomanikud, kes suitsetavad teatasid, et teave lemmikloomade passiivse suitsetamiseiga kokkupuute ohtude kohta motiveeriks neid suitsetamisest loobuma (28,4%) ja paluks inimestel, kellega nad koos elavad, suitsetamisest loobuda (8,7%) või mitte suitsetada siseruumides (14,2%). Lisaks ütlesid mittesuitsetavad lemmikloomaomanikud, kes elavad koos suitsetajatega, et selle teabe saamisel paluksid nad inimestel, kellega nad koos elavad, suitsetamisest loobuda (16,4%) või mitte suitsetada siseruumides (24,2%). Umbes 40% praegustest suitsetajatest ja 24% mittesuitsetajatest, kes elavad koos suitsetajatega, märkisid, et nad oleksid huvitatud suitsetamise, suitsetamisest loobumise või SHS-i kohta teabe saamisest.
Julius LeBlanc Stewart

Julius LeBlanc Stewart (6. september 1855 Philadelphia, Pennsylvania – 4. jaanuar 1919 Pariis, Prantsusmaa) oli Ameerika Ühendriikide maalikunstnik, kes veetis oma karjääri Prantsusmaa pealinnas.
Tema isa, suhkrukaubanduse miljonär William Hood Stewart, kolis 1865. aastal perekonna Philadelphiast Pariisi, kus mehest sai silmapaistev kunstikoguja ning Marià Fortuny ja Barbizoni koolkonna varane patroon. Julius õppis teismelisena Eduardo Zamacois' käe all, siis École des Beaux-Arts'is Jean-Léon Gérôme'i käe all ning oli hiljem Raymondo de Madrazo õpilane. Stewartite perekonna rikkus võimaldas tal elada lakkamatut välismaist elu ja maalida seda, mis talle meeldis, sageli suuremõõtmelisi grupiportreesid. Esimene neist "Pärast pulma" (Drexeli ülikooli kunstikogu, 1880) kujutas, kuidas kunstniku vend Charles ja tema pruut Mae, rahastaja Anthony J. Drexeli tütar, asusid mesinädalatele. Järgnevad grupiportreed kujutasid tema sõpru – sealhulgas näitlejannasid, kuulsusi ja aristokraate – sageli koos oma autoportreega kuskil nende seas.
Ta osales alates 1878. aastast kuni 20. sajandi alguseni regulaarselt Pariisi Salongis ning aitas korraldada 1894. aasta väljapanekut "Ameeriklased Pariisis". "Ristimine" (Los Angelese Maakonna Kunstimuuseum, 1892), mis väidetavalt kujutab Vanderbilti perekonna kokkutulekut, näidati 1893. aasta Chicago maailmanäitusel ja pälvis tunnustuse 1895. aasta Berliini rahvusvahelisel näitusel. Ta maalis rea purjetamispilte James Gordon Bennett juuniori jahi Namouna pardal. Kõige edukam neist, "Veneetsias jahi Namouna pardal" (Wadsworth Atheneum, 1890), näitas laevatekil toimunud purjetamispidu ja sisaldas näitlejanna Lillie Langtry portreed. Teine, "Vahemerel purjetamine" (1896), mis müüdi 2005. aastal 2,3 miljoni USA dollari eest, püstitas kunstniku teoste rekordhinna.
Elu lõpus pöördus ta religioossete teemade poole. Kuid kõige paremini on ta siiski meelde jäänud "belle époque"'i ühiskonda kujutavate portreede ja sensuaalsete aktide poolest.
Masinasõna

Masinasõna (inglise keeles "machine word") ehk arvutisõna (ka infosõna) on arvutitehnikas kindla pikkusega (järjestikuste bittide arvuga) andmeüksus, mida töödeldakse tervikuna konkreetse arhitektuuriga protsessoris. Tänapäeva arvutites on sõna pikkus kordne minimaalse adresseeritava üksusega, milleks on bait. Seega on sõna pikkus kordne 8 bitiga ja enamasti 32 või 64 bitti.
Massmälu

Massmälu on infotehnoloogias suuremahuline säilmälu. Peamised massmäluseadmed on kõvaketas, pooljuhtketas, mälukaart ja mälupulk, varem ka näiteks diskett ja CD-ROM. Massmäluseadmeid kasutatakse arvuti salvestusmäluna.
Pikaajaline majanduskriis

Pikaajaline majanduskriis oli kogu maailma haarav hinna- ja majanduslangus, mis algas 1873. aastal ja kestis olenevalt kasutatud mõõdikutest kas 1879. või 1896. aastani. Kriis oli kõige rängem Briti saartel, Lääne-Euroopas ja Põhja-Ameerikas, kus Ameerika Ühendriikide kodusõjale järgnenud kümnendil oli toimunud tugev majanduskasv, mida õhutas Teine tööstusrevolutsioon. Sündmust nimetati sel ajal "Suureks depressiooniks" ja see kandis seda nimetust kuni 1930. aastate ülemaailmse majanduskriisini.
See oli üldise deflatsiooni ja retsessiooni periood, kus puudus nende majanduslik taandumine.
Victor Rask

Victor Emanuel Martin Rask (sündinud 1. märtsil 1993 Leksandis) on Rootsi jäähokimängija, kes mängib keskründajana NHL-i klubis Minnesota Wild.
Ta alustas jäähoki mängimist kodulinna klubis Leksands IF, mille meeskonnas debüteeris ta hooajal 2009–10 Rootsi esiliigas.
2011. aastal valis Carolina Hurricanes ta NHL-i "draft"is 42. valikuna. Aastatel 2011–2013 mängis ta Western Hockey League'i klubis Calgary Hitmen ja hooajal 2013–14 American Hockey League'is Hurricanesi noorteklubis Charlotte Checkers.
NHL-is debüteeris Rask Hurricanesi meeskonnas 10. oktoobril 2014 mängus New York Islandersi vastu. Esimese värava lõi ta liigas sama aasta 3. novembril mängus Los Angeles Kingsi vastu. Hurricanesi meeskonnas mängis ta kokku neli täishooaega. Tema kõige edukam hooaeg oli 2015–16, mil ta lõi 21 väravat ja andis 27 väravasöötu.
2019. aasta jaanuaris kaubeldi ta Nino Niederreiteri vastu Minnesota Wildi. 2022. aasta märtsis kaubeldi ta Wildist Seattle Krakeni.
2012. aastal tuli Rask Rootsi kuni 20-aastaste koondisega juunioride maailmameistriks. Aasta hiljem võitis ta koondisega juunioride maailmameistrivõistlustelt hõbemedali. 2017. aastal tuli Rask Rootsi jäähokikoondise koosseisus maailmameistriks.
Tema vanem õde Fanny Rask on endine jäähokimängija.
Teine Taiwani väina kriis

Teine Taiwani väina kriis (ka "1958. aasta Taiwani väina kriis") oli konflikt Hiina Rahvavabariigi (HRV) ja Hiina Vabariigi (HV) vahel. Hiina Rahvavabariik pommitas Taiwani väinas asuvaid Mandri-Hiina ranniku lähedasi Jinmeni ja Matsu saari, et need Guomindangi käest "vabastada". Lisaks taheti koguda andmeid Ameerika Ühendriikide tegevuse kohta Taiwani lähistel. Dongdingi saare lähedal toimus ka merelahing, milles Hiina Vabariigi merevägi lõi tagasi Hiina RV mereväe meredessandikatse.
USA riigisekretär Christian Herter on hiljem teise Taiwani väina kriisi kohta öelnud "esimene tõsine tuumakriis".
Eesti regilaulude andmebaas

Eesti regilaulude andmebaas on eesti regilaulude digiteeritud tekstide kogu internetis, mis sisaldab üle 100 000 teksti. See moodustab ligi kaks kolmandikku kõigist arhiivides leiduvatest regilaulutekstidest. 
Andmebaasis on kõik regilaulud Eesti Kirjameeste Seltsi, Jakob Hurda, Matthias Johann Eiseni ja tema stipendiaatide, Mihkel Veske, Hans ja Jaan Leokese, Eesti Üliõpilaste Seltsi, Eesti Rahva Muuseumi, Eesti Kirjanduse Seltsi ja Tallinna Eesti Muuseumi rahvaluulekogudest ning Akadeemilise Emakeele Seltsi murdekogudest. Alustatud on Eesti Rahvaluule Arhiivi nimelises käsikirjakogus leiduvate regilaulude lisamist andmebaasi. Lisaks regilauludele on andmebaasis ka umbes 6000 siirdevormilist ja lõppriimilist laulu. 
Andmebaasi on Eesti Kirjandusmuuseumi Eesti Rahvaluule Arhiivis ette valmistatud aastast 2003. Edaspidi lisanduvad teiste rahvaluulekogude digiteeritud laulutekstid, mida juba praegu saab kasutada Eesti Rahvaluule Arhiivis.
Georges de Chambray

Georges de Chambray (23. oktoober 1783 Pariis – 7. august 1848 Pariis) oli prantsuse sõjaväelane (brigaadikindral) ja literaat.
Georges de Chambray oli pärit aadliperekonnast. Osales Napoleoni 1812. aasta sõjakäigus Venemaale suurtükiväekapteni auastmes. Novembris 1812 võeti Berezina lahingu käigus venelaste poolt vangi.
Aastatel 1821–1823 töötas vahepeal koloneli auastmesse ülendatud markii de Chambray Prantsusmaa sõjaministri loal sõjaministeeriumi arhiivis 1812. aasta sõjakäigu dokumentidega. 1823. aastal ilmus tal "Histoire de l'Expédition de Russie" kahes köites. Aasta hiljem Preisi sõjaajaloolane Johann Ludwig Urban Blesson tõlkis selle saksa keelde. Sellele de Chambray tööle viidatakse paljudes Napoleoni sõdu käsitletavais teostes.
1827. aastal ilmus Georges de Chambray'lt "Philosophie de la guerre" ('sõja filosoofia').
Seoses 1829. aastal sõjaväeteenistusest erru minekuga anti talle brigaadikindrali auaste.
Aleuudi rajoon

Aleuudi rajoon on haldusüksus Venemaal Kamtšatka krais. Asub Kamtšatka poolsaarest idas asuvatel Komandorisaartel.
Rajoonis on 1 küla – Beringi saarel asuv Nikolskoje. 
2021. aastal oli rajoonis 671 elanikku.
Virve Valtmann-Valdson

Virve Valtmann-Valdson (sündinud 3. märtsil 1939 Lääne-Virumaal Aaspere vallas Vatku külas) on eesti käsitöömeister ja- koolitaja.
Elulugu.
Virve Valtmann-Valdson (neiuna Allese) sündis 3. märtsil 1939 Lääne-Virumaal Aaspere vallas Vatku külas. Ema suri, kui Virve oli kolmenädalane. Üles kasvatasid ta tädi Milde (24. a) ja vanaema. Virve isa oli Omakaitses ja sõja ajal metsavennana elas metsas punkris. Vanaema suri, kui Virve oli 17. Virve abiellus 18aastasena ja aasta pärast sündis tal poeg. Abielu lahutati, kui poeg oli 15aastane ning Virve jäi üksi poega kasvatama.
Peaaegu kogu täiskasvanuelu on ta elanud Tartus ja Tartumaal, töötanud joonistamise ja käsitöö õpetajana ja tegutsenud käsitöömeistrina. 2010. aastal kolis Virve Tartust Neemele poja pere juurde, 2017. aastal tuli aga Tartusse tagasi. 
Hariduskäik.
Ama algkool
Kadrina 7-klassiline Mittetäielik Keskkool
Tartu Kujutava Kunsti Kool – 1954. –1959.a joonistus- ja joonestusõpetaja
Vabariiklik Õpetajate Täiendusinstituut – 1988. a täienduskursus käsitööringi juhataja erialal, 1990. –1991. a täienduskursus tütarlaste tööõpetuse erialal, 1992. a täienduskursus tütarlaste tööõpetuse erialal
Eesti Hariduse Arenduskeskus – 1991. a tütarlaste tööõpetuse eriala, rahvakunst ja tikkimine, kodundus ja tööõpetus
Rahvakultuuri Arendus- ja Koolituskeskus – 1996., 1998., 2000. a rahvarõiva valmistamise kursused, kolm etappi
Töö.
Järgnevalt on välja toodud meistri töökogemused alates esimesest töökohast 1959. aastal kuni tänaseni.
1959–1960 Tartu Linna Kaubandusvalitsuse kunstnik, kaupluse nr 18 dekoraator
1962–1964 Puhja Keskkool, joonistamise õpetaja 
1963–1965 Ulila ja Kaimi kool, käsitööõpetaja
1963–1978 Tartu Linna 1. Töölisnoorte keskkool, joonestusõpetaja
1968–2001 Tartu Linna Pioneeride Maja suveniiride ringi õpetaja, osakonnajuhataja ametikohale üle viidud alates 1990. a
2001–2003 Tartu Katoliku Koolis käsitööõpetaja
2002 – … käsitöökursuste (tikkimine, silmuskudumine) juhendaja Tartu Rahvaülikoolis
2005 – … rahvusliku käsitöö õpetaja Eesti Rahva Muuseumi ja Rahvakultuuri Arendus – Koolituskeskuse korraldatud rahvarõivakooli kursustel 
2020 – … käsitööringi juhendaja Tartu Karlova-Ropka haruraamatukogus
Jeonju

Jeonju (ka "Chŏnju"; ametlikult "Jeonju-si", hangulis 전주시, hanjas 全州市) on linn Lõuna-Korea kirdeosas, Põhja-Jeolla provintsi halduskeskus.
Muani maakond

Muani maakond ("Muan-gun", hangulis 무안군, hanjas 務安郡) on maakond Lõuna-Korea kirdeosas, Lõuna-Jeolla provintsi halduskeskus.
Wanju maakond

Wanju maakond ("Wanju-gun", hangulis 완주군, hanjas 完州郡) on maakond Lõuna-Koreas Põhja-Jeolla provintsis.
Gongju

Gongju (ka "Kongju", korea kirjas 공주시, hani kirjas 公州市, Lõuna-Korea omaladinas "Gongju-si" [gongdžu-ši]) on linn Lõuna-Koreas Lõuna-Chungcheongi provintsis.
Linna pindala on 868,24 km² ja 2020. aastal oli elanikke 104 545.
Alfred Amédée Dodds

Alfred Amédée Dodds (6. veebruar 1842 Saint-Louis – 17. juuli 1922 Pariis) oli Prantsuse teise keisririigi ja Prantsuse kolmanda keisririigi vägede komandör. 1890. aastate algusest teenis ta Senegalis, siis juhatas Rusikavõitlejate mässu mahasurumist teise ekspeditsioonivägede koosseisus ja lõpuks juhatas prantsuse vägesid Teise Prantsuse-Dahomee sõja ajal.
Nii kvadroonina kui ka métisena oli ta 20. sajandi alguses Aafrika diasporaas kuulus eeskuju.
Aafrika diasporaa

Aafrika diasporaa on ülemaailmne kogukond, mis on pärineb põlisaafriklastest või Aafrika inimestest. Peamiselt elab neid Ameerikas, eriti Brasiilias ja Ühendriikides.
Mosuli ülestõus

1959. aasta Mosuli ülestõus oli Mosulis aset leidnud riigipööre araabia rahvuslaste poolt, kes tahtsid kukutada peaminister Abd al-Karim Qasimi ning Iraagi Vabariigi Ühinenud Araabia Vabariigiga liita. Riigipööre ebaõnnestus, kuid Mosulis vallandus mitmeteks päevadeks vägivaldne anarhia, mitmed grupeeringud kasutasid kaost isiklike ja poliitiliste tülide klaarimiseks.
Sinani maakond

Sinani maakond ("Sinan-gun", hangulis 신안군, hanjas 新安郡) on maakond Lõuna-Koreas Lõuna-Jeolla provintsis.
Bõstraja rajoon

Bõstraja rajoon on haldusüksus Venemaal Kamtšatka krais. Asub Kamtšatka poolsaare keskosas sisemaal.
Rajoonis on 2 küla – halduskeskus Esso ja Anavgai.
2021. aastal oli rajoonis 2384 elanikku. 2010. aastal olid 35% elanikest eveenid ja 5% korjakid.
Nagytétény

Nagytétény (saksa keeles "Großteting") oli kunagi iseseisev küla, mis praegu on linnaosa Budapesti XXII ringkonnas. See asub Doonau paremal kaldal.
Budatétény

Budatétény (saksa keeles "Kleinteting") oli kuni 1950. aastani iseseisev küla, mis praegu on linnaosa Budapesti XXII ringkonnas. Aastatel 1873–1915 kandis see nime Kistétény.
Linnaosa asub Doonau paremal kaldal.
Hannula-Katrin Pandis

Hannula-Katrin Pandis (sündinud 7. novembril 1990) on eesti orienteeruja.
2010. aastal lõpetas ta Gustav Adolfi Gümnaasiumi. 2016. aastal lõpetas ta Tartu Ülikooli matemaatilise statistika eriala.
Töötanud Swedbank'is tarkvara insenerina. 
Sportlasena.
Aastatel 2017, 2018 ja 2023 tuli ta OK Ilves võistkonnas Jüriööjooksu võitjaks.
Eesti meistrivõistlustelt orienteerumisjooksus on ta võitnud 5 kulda (2011. aastal orienteerumisjooksu naiste teatejooksus, 2018., 2022. ja 2024. aastal sprinditeates OK Ilves võistkonnas ja 2024. aastal sprindis), ühe hõbeda (2016. aastal sprinditeates) ja ühe pronksi (2023. aastal sprindis).
Rogaini Euroopa meistrivõistlustel 2020. aastal Lätis Tukumsi lähedal ja 2021. aastal Eestis Otepääl võitis ta naiskondade arvestuses kulla koos Piibe Tammemäega, 2024. aastal Missos koos Margret Zimmermanniga.
Narva linnaarhitekt

Narva linnaarhitekt on Narva linnavalitsuse teenistuses olev linnaarhitekt.
Eesti NSV ajal oli samaväärse ametikoha nimetus "Narva peaarhitekt".
Nikolai Opatski

Nikolai Opatski (vene keeles "Николай Петрович Опацкий"; 29. aprill (vkj 17. aprill) 1871 Peterburi – 21. juuni 1936 Narva) oli Venemaa Keisririigi ja Eesti arhitekt. 1907–1932 oli ta Narva linnaarhitekt.
Nikolai Opatski sündis Peterburis. 1898. aastal lõpetas ta Keiser Nikolai I Tsiviilinseneride Instituudi Peterburis. Pärast kõrgkooli lõpetamist asus ta tööle Eestimaa kubermangu aktsiisiametisse Tallinnas. 
1902. aastal projekteeris ta Tallinnas aasta varem Konstantin Wilckeni projekteeritud Õle 18 maja põhimahu külge ühekorruselise lisamahu.
Pärast Narva linnaarhitekti Aleksandr Novitski surma määrati Opatski Narva linnaarhitektiks. Ta elas Hendersoni majas Pavlovi tänaval, hiljem aadressil Vestervalli 16.
Opatski projekteeris Narva veinilao hoone, tema osalusel ehitati linna pumbajaam (1906), Võitleja seltsi hoone teatrisaaliga (1908), tapamaja (1910), Narva-Jõesuu kuursaal (1911–1912), Narva Peetri koguduse kirikukooli maja aadressil Vabaduse tänav 20 (1912), Narva haigla hoone (1915), Peetri tuletõrjedepoo jt.
Opatski projektide järgi ehitati ümber Narva Eesti seltsi Ilmarine hoone (1910) ning ehitati estraadilava Sutthoffi pargis, Tuisu maja Sofia tänaval, Zahharovi maja aadressil Vestervalli 6 (selles majas asus kino Skating), Eesti Krediidipanga maja, Fligeli maja Osterskaja tänaval.
1926. aastal ehitati tema projekti järgi koolimaja aadressil Aleksander Puškini tänav 29 (tänapäeval Narva Kesklinna Kooli hoone).
Ḩoseyn Amīr-‘Abdollāhīān

Ḩoseyn Amīr-‘Abdollāhīān (pärsia keeles حسین امیرعبداللهیان‎; 23. aprill 1964 Damghān, Semnāni provints – 19. mai 2024) oli Iraani diplomaat ja poliitik. Ta oli 25. augustist 2021 kuni surmani Iraani välisminister.
Ta hukkus 19. mail 2024 helikopteriõnnetuses.
Huejotzingo San Migueli klooster

Huejotzingo San Migueli klooster (hispaania keeles "Convento de San Miguel de Huejotzingo") on endine frantsisklaste klooster ja kirik Mehhikos Puebla osariigis, 25 km Puebla de los Angelesest kirdes. See asub 2291 meetri kõrgusel Popocatépetli vulkaani läänenõlval, olles üks 14 Popocatépetli kloostrist. Peaingel Miikaelile pühitsetud klooster on üks vanimaid kristlikke kloostreid Ameerikas, asutatud 1525. Kirik on ühena vähestest selle perioodi kirikutest Mehhikos säilinud peaaegu muutumatuna.
Tänapäeval on kloostrikompleksis muuseum. Klooster kuulub koos teiste varaste kloostritega UNESCO maailmapärandi nimistusse.
Arhiivinõukogu

Arhiivinõukogu on haridus- ja teadusministeeriumi juures tegutsev nõuandva õigusega nõukogu, mille ülesandeks on vaadata läbi arhiivinduse arengu põhisuunad ja teha ettepanekuid arhiivinduse arendamiseks. Arhiivinõukogu koordineerib eelkõige rahvusarhiivi tegevust.
Ajalugu.
Arhiivinõukogu loomisaastaks loetakse 4. novembrit 1921, millal vabariigi valitsus võttis vastu nõukogu põhimääruse (see kinnitati riigikogus 29. aprillil 1922). Nõukogu tuli esimest korda kokku 29. novembril 1921 Tallinnas. Koosseisu kuulusid riigiarhiivi direktor (esimees), keskarhiivi direktor (aseesimees), haridus- ja sotsiaalministeeriumi, kohtuministeeriumi, siseministeeriumi, välisministeeriumi, sõjaarhiivi ja Tartu ülikooli esindajad, lisaks üks linnaomavalitsuste ja üks maaomavalitsuste esindaja. Alates 12. juunist 1935 reguleeris arhiivinõukogu tegevust arhiiviseadus (RT 1935, 53).
Esimene esimees oli Põhjamaade ja Eesti ajaloo professor Arno Rafael Cederberg.
Arhiivinõukogu tegeles 1922–1940 arhiiviseaduse jt õigusaktide väljatöötamisega, Lätiga arhivaalide vahetamise küsimusega, arhiivinduslike suhete selgitamisega Nõukogude Venemaaga ning hävitamisele määratud arhivaalide nimekirjade läbivaatamisega. 
1998. aasta arhiiviseadusega taastati arhiivinõukogu tegevus. Nõukogu esimees oli riigisekretär.
Praeguse arhiiviseaduse järgi kuuluvad arhiivinõukogusse avalikke ülesandeid täitvate asutuste esindajad, sealhulgas ülikoolide ja teadusasutuste esindajad ja kohaliku omavalitsuse arhiivi esindaja, ning erialaühenduste esindajad ja arhiivinduse asjatundjad. Arhiivinõukogu koosseisu ja töökorralduse kinnitab valdkonna eest vastutav minister käskkirjaga.
Arhiivinõukogu koosseis.
Seisuga 2. november 2021 oli arhiivinõukogu koosseis:
École nationale supérieure des mines de Paris

École nationale supérieure des mines de Paris ("École des mines de Paris", "Mines ParisTech") on Prantsuse kõrgkool ja PSLi teadusülikooli üks osa. Selle asutas Prantsuse kuningas Louis XVI aastal 1783.
Mines ParisTech on tuntud oma teaduskeskuste tipptaseme ja rahvusvaheliste partnerlussuhete kvaliteedi poolest teiste mainekate ülikoolidega üle maailma.
See on ParisTechi assotsiatsiooni liige.
Venemaa keisririigi senaatorite loend

Venemaa keisririigi Valitseva Senati liikmete loend 1711−1917.
1959. aasta Tiibeti ülestõus

1959. aasta Tiibeti ülestõus (hiina keeles 1959年藏区骚乱) algas 10. märtsil 1959 Tiibeti pealinnas Lhasas rahvarahutustega. Tiibet oli 1951. aastast olnud seitsmeteistkümne punkti lepingu alusel Hiina Rahvavabariigi kontrolli all. Konflikt sai alguse üldistest Hiina-Tiibeti pingetest ning Tiibeti meeleavaldajate seas levinud kuulujuttudest nagu oleks Hiina valitsus tahtnud 14. dalai-laamat arreteerida. Protestidele andsid hoogu ka laialtlevinud hiinavastasus ja separatism. Alguses olid meeleavaldused rahumeelsed, kuid kui kokkupõrked laienesid, surus Rahvavabastusarmee (RVA) protestijad jõuga maha. Mitmed ülestõusnud olid jõudnud relvastuda. Ülestõusu viimastel päevadel toimusid ägedad kokkupõrked ning hukkunuid oli nii meeleavaldajate kui sõjaväe poolel. Dalai-laama põgenes Lhasast ning valitsusväed võtsid 23. märtsiks linna taas enda kontrolli alla. Tõenäoliselt hukkus ülestõusus tuhandeid, kuid täpsed andmed hukkunute arvu kohta puuduvad.
Tiibeti mässulised olid RVA-ga kokkupõrgetesse sattunud juba aastal 1956 Khamis ja Amdos, kus keskvalitsus oli proovinud sotsialistlikke reforme ellu viia. Partisanisõda laienes hiljem teistessegi Tiibeti piirkondadesse ning kestis 1962. aastani. Vahel peetakse 1958. aasta Xunhua vahejuhtumit Tiibeti ülestõusu sütikuks.
Väljaspool Hiinat elavad tiibetlased tähistavad 10. märtsi ülestõusu päevana. Jaanuaris 2009 kuulutasid Tiibeti autonoomse piirkonna võimud 28. märtsi pärisorjade vabastamise päevaks. Ekspertide hinnangul oli tegu valitsuse vastupropagandaga pärast 2008. aasta rahutusi.
Ciprian Tătărușanu

Anton Ciprian Tătărușanu (sündinud 9. veebruaril 1986 Bukarestis) on Rumeenia jalgpallur, kes mängib väravavahina Itaalia kõrgliiga klubis AC Milan.
Klubikarjääri alustas Tătărușanu Rumeenias. Rumeenia kõrgliigas debüteeris ta hooajal 2006–07 Gloria Bistrița meeskonnas. Aastatel 2009–2014 mängis ta Bukaresti Steauas, kellega tuli hooaegadel 2012–13 ja 2013–14 Rumeenia meistriks.
Aastatel 2014–2017 mängis ta Itaalia kõrgliiga klubis Fiorentina ning seejärel Prantsusmaa kõrgliiga klubis Nantes (2017–2019) ja Lyoni Olympique (2019–2020).
2020. aasta septembris sõlmis ta kolmeaastase lepingu AC Milaniga.
Rumeenia jalgpallikoondises mängis Tătărușanu aastatel 2009–2020 kokku 73 korda. Ta kuulus Rumeenia koondisse 2016. aasta Euroopa meistrivõistlustel.
2015. aastal valis Rumeenia ajaleht Gazeta Sporturilor Tătărușanu Rumeenia aasta jalgpalluriks.
Alessio Romagnoli

Alessio Romagnoli (sündinud 12. jaanuaril 1995 Anzios) on Itaalia jalgpallur, kes mängib keskkaitsjana Itaalia kõrgliigaklubis Rooma Lazio ja Itaalia jalgpallikoondises.
Ta alustas klubikarjääri AS Romas, debüteerides Itaalia kõrgliigas hooajal 2012–13. Hooajal 2014–2015 oli ta Romast laenul Itaalia kõrgliiga klubis Sampdoria.
2015. aasta augustis siirdus ta 25 miljoni euro eest AC Milani. Hooaja 2018–19 alguses määrati ta Milani kapteniks. Hooajal 2021/22 tuli ta Milaniga Itaalia meistriks.
2022. aasta juulis sõlmis ta viieaastase lepingu Rooma Lazioga.
Itaalia jalgpallikoondises debüteeris Romagnoli 6. oktoobril 2016 MM-i valikmängus Hispaania vastu. Koondisekarjääri esimese värava lõi ta 15. oktoobril 2019 EM-i valikmängus Liechtensteini vastu.
Luis Barranzuela

Luis Roberto Barranzuela Vite (18. novembril 1962 Limas) on Peruu advokaat, politseinik ja poliitik. Ta oli 6. oktoobrist 2021 kuni 2. novembrini 2021 Peruu siseminister.
Ta on õppinud õigusteadust San Martín de Porresi ülikoolis ja saanud samast ülikoolist äriõiguse magistrikraadi.
Ta korraldas 31. oktoobril 2021 oma kodus lärmaka peo, mille sarnased oli valitsus paar päeva varem oma korraldusega ära keelanud, mispeale naabrid kutsusid välja politsei. 2. novembril 2021 astus ta ametist tagasi.
Johan Erik Lindh

Johan Erik Lindh (11. oktoober 1793 Roslagen – 21. jaanuar 1865 Helsingi) oli Rootsi Kuningriigi päritolu maalikunstnik, kes elas Soome Suurvürstiriigis.
Toivo Järvis

Toivo Järvis (sündinud 28. detsembril 1944 Viljandis) on eesti loomaarstiteadlane, veterinaarparasitoloog.
Elukäik.
Ta lõpetas 1962 Viljandi 2. Keskkooli, 1969 Eesti Põllumajanduse Akadeemia veterinaararstina, 1980 EPA mittestatsionaarse aspirantuuri. 1981. aastal kaitses Üleliidulise K. I. Skrjabini nimelise Helmintoloogia Instituudi juures Moskvas veterinaariateaduste kandidaadi väitekirja „Metskitsede helmindid ja helmintooside tõrjeabinõud Eesti NSV-s“. 1993. aastal kaitses Eesti Põllumajandusülikooli juures veterinaarmeditsiinidoktori parasitoloogia alal väitekirja teemal „Uluksõraliste helmindid Eestis ja helmintooside tõrje“.
Töötanud Eesti Põllumajanduse Akadeemias, Eesti Põllumajandus Ülikoolis ja Eesti Maaülikoolis 45 aastat: 1969–1972 parasitoloogia ja loomatervishoiu kateedri vanemlaborant, 1972–1982 tsiviilkaitse kursuse assistent, 1982–1988 sise- ja nakkushaiguste kateedri assistent, 1988–1990 vanemõpetaja, 1990–1991 dotsent (dotsendi kutse 1991), 1991–1994 nakkushaiguste kateedri dotsent, 1994–2002 parasitoloogia õppetooli juhataja, professor, 2002–2014 nakkushaiguste õppetooli jt struktuuriüksuste professor, al 2014 emeriitprofessor.
Õpetanud peamiselt parasitoloogiat ja invasioonihaigusi, aga ka viroloogiat, väike- ja karusloomade haigusi, teadustöö aluseid, kliinilist diagnostikat, epizootoloogiat, karja tervist ja veterinaarprofülaktikat ning tsiviilkaitset. Kirjutanud parasitoloogiaraamatuid ja -artikleid. Korrastanud ja välja töötanud eestikeelsed parasitoloogia terminid. Erialaselt täiendanud end Taani Kuninglikus Veterinaaria- ja Põllumajanduse Ülikoolis (Kopenhaagen, 1990, 1991, 2002), Rootsi Põllumajandusteaduste Ülikoolis (Uppsala, 1993), Poola TA akad. W.Stefanski nim Parasitoloogia Instituudis (Varssavi, 2003) jm.
Teadustöö.
Uurimisala: uluk- ja koduloomade parasiidid ning invasioonihaigused, eriti helmintoosid. Selgitanud jahiulukite (metskits, põder, hirv, metssiga) helmintofaunat ja helmintoose ning soovitanud meetmeid haigustõrjeks. Uurimistöö tulemusi tutvustanud paljudel rahvusvahelistel teaduskonverentsidel (Orvieto, 1993; Jyväskylä, 1995; Mexico, 1996; Kopenhaagen, 1999; Reykjavik, 1999; Lyon, 1999; Fontainebleau, 2000; Poznan, 2000; Peterburi, 2000; Stresa, 2001; Moskva, 2001; Bergen, 2003, Valencia 2004 jm). 
Teaduskorralduslik tegevus: Eesti Parasitoloogide Ühingu aseesimees 1991–1994; EPMÜ loomaarstiteaduskonna teadusprodekaan 1995–1996; EPMÜ loomaarstiteaduse doktorinõukogu sekretär 1997–2005; Balti Parasitoloogide Ühingu aseesimees 1998–2003 jm.
Teosed.
Trükiseid kokku 332 (286 artiklit, sh 95 rahvusvahelise levikuga teadusajakirjades ja –kogumikes; 20 parasitoloogiaalast raamatut ja raamatuosa, koostanud ja toimetanud 14 väljaannet, käsikirju 12). Hulgaliselt märksõnade artikleid entsüklopeediates (EE, EPE, EME, TEA).
Jimmy Vesey

James Edward Vesey Jr. (sündinud 26. mail 1993 Bostonis, Massachusettsis) on USA jäähokimängija, kes mängib NHL-i klubis New York Rangers ründajana vasakäärel.
Aastatel 2012–2016 mängis ta Harvardi Ülikooli jäähokimeeskonnas. Hooajal 2015–16 pälvis ta ülikooliliiga parimale mängijale antava Hobey Baker Award'i.
2012. aastal valis Nashville Predators ta NHL-i "draft"is 66. valikuna. NHL-is debüteeris ta hooajal 2016–17 New York Rangersi meeskonnas. Debüüthooajal lõi ta NHL-is 16 väravat ja andis 11 väravasöötu. 12. märtsil 2018 tegi ta mängus Carolina Hurricanesi vastu oma esimese kübaratriki NHL-is.
Hooajal 2019–20 mängis ta Buffalo Sabresis. 2020. aasta oktoobris sõlmis ta üheaastase lepingu Toronto Maple Leafsiga. Hooaja 2020–21 alguses mängis ta Maple Leafsi teises ründeliinis koos John Tavaresi ja William Nylanderiga, kuid hiljem kolmandas või neljandas ründeliinis. Hooaja 2020–21 lõpus mängis ta veel ka Vancouver Canucksis.
2021. aasta oktoobris sõlmis ta üheaastase lepingu New Jersey Devilsiga. 2022. aasta septembris naasis ta New York Rangersisse, kellega sõlmis sama aasta oktoobris üheaastase lepingu New York Rangersiga.
2013. aastal tuli Vesey USA kuni 20-aastaste koondisega juunioride maailmameistriks. 2015. aasta maailmameistrivõistlustel võitis ta USA jäähokikoondise koosseisus pronksmedali.
Kaherajaline rööbastee

Kaherajaline rööbastee on rööbastee, kus kõrvuti paiknevad kaks rööpapaari. Tavaliselt kasutatakse seda vastassuunaliseks liikluseks, mille puhul kummagi suuna jaoks on eraldi rada.
Kumb rada on kumma sõidusuuna jaoks, ei pruugi kokku langeda sellega, kas vastava riigi maanteedel on vasak- või parempoolne liiklus. Näiteks Rootsi, Prantsusmaa ja Itaalia raudteedel on vasakpoolne liiklus, kuigi maanteedel on parempoolne liiklus.
Poltva

Poltva (ukraina keeles Полтва) on jõgi Ukrainas, Bugi vasakpoolne lisajõgi.
Robert Pérez Palou

Robert Pérez Palou (sündinud 21. märtsil 1948 Linyolas) on hispaania iseõppijast portreemaalija.
KVN-49

Televiisor KVN-49 (vene keeles "телевизор "КВН-49"") oli Nõukogude Liidus aastatel 1949–1962 toodetud mustvalge televiisor. KVN-49 oli riigis masstootmise meetodil toodetud esimene televiisorimark. 
Elektronlampidega KVN-49 töötati välja aastatel 1946–1948 Televisiooni Üleliidulises Teadusuurimisinstituudis. Tootmise käigus jätkati KVN-49 täiustamist (viimane mudel KVN-49-4(A)). 1962. aastal lõpetati KVN-49 tootmine, sest masstootmisse oli lastud suurema ekraaniga Rekord-tüüpi televiisor.
U-2 vahejuhtum

1960. aasta U-2 vahejuhtum leidis aset 1. mail 1960, kui NSV Liidu õhukaitseväed tulistasid alla Ameerika Ühendriikide luurelennuki Lockheed U-2. Lennuk oli sügaval Nõukogude Liidu õhuruumis luurelennul. Ühekohaline reaktiivlennuk U-2, mille piloot Francis Gary Powers, lasti alla pind-õhk-tüüpi raketiga S-75 Dvina. Lennuk kukkus alla Sverdlovski (tänapäeval Jekaterinburg) lähedal, Powersil õnnestus kukkuvast lennukist langevarjuga pääseda, kuid maapinnal vangistati ta kohe.
Algselt teatas Ameerika Ühendriikide valitsus, et tegu oli NASA ilmastikuvaatluse tsiviillennukiga, kuid kui Nõukogude Liidu võimud esitasid paar päeva hiljem tõendid ellujäänud U-2 piloodist, lennuki vrakist ja luureseadmetest ning U-2-lt NSV Liidu sõjaväebaasidest tehtud aerofotodest, pidid ameeriklased lennu tõelise eesmärgi üles tunnistama.
Vahejuhtum leidis aset Dwight Eisenhoweri USA presidindiks oleku ajal ja Nikita Hruštšovi võimulolekuajal NSV Liidus, umbes kaks nädalat enne Pariisis toimuma pidanud ida-lääne tippkohtumise algust. Septembris 1959 olid Hruštšov ja Eisenhower kohtunud Marylandis Camp Davidis ning USA-NSV Liidu suhete näiline lähenemine andis maailma avalikkusele lootust külma sõja soojenemisele. U-2 vahejuhtum oli Ameerika Ühendriikide diplomaatiale parajaks tagasilöögiks , kaheksa kuud kestnud "Camp Davidi vaim" purunes ning kavandatud Pariisi tippkohtumine jäi ära.
Powers mõisteti Nõukogude Liidus süüdi spionaažis ning talle määrati kolm aastat vanglakaristust ja seitse aastat sunnitööd, kuid vahetati juba veebruaris 1962 Rudolf Abeli vastu Ühendriikidele välja.
Kajaka tänav (Rakvere)

Kajaka tänav on tänav Rakveres ja paikneb linna kaguosas. Kaugus linna keskväljakust linnulennul mõõdetuna on 2,2 km.
Kajaka tänav on 680 meetrit pikk, tänava-ala 25–35 meetrit lai ning asub Linnuriigi linnaosas. 20. sajandi alguses asus piirkond Rägavere valla territooriumil, seal paiknesid talumaad. Nõukogude ajal kuulus Kajaka tänava ümbrus Vinni külanõukogu alla. 1990. aastatel liideti Linnuriigi tänavate ala Rakvere linnaga.
Tänav saab alguse Tedre tänava ristmikult ning kulgeb kirde suunas, ristub Metsise, Rähni, Räägu ja Kauri tänavaga. Kajaka tänav lõpeb umbtänavana linna piiril.
Kajaka tänava äärde on 20. sajandi lõpukümnenditel rajatud eramud koos abihoonetega, lõunapoolsel küljel on istutatud kõrghaljastus. Tänav on välisvalgustuse, asfaltkattega sõidutee ning 2021. aastal ehitatud kõnniteega.
Eesti põhiseaduse aluspõhimõtted

Eesti põhiseaduse aluspõhimõtted on põhimõtted, mis on aluseks Eesti riigi ja põhiseaduse olemusele. Eesti konstitutsioonis pole sõnaselget aluspõhimõtete loetelu esitatud ja õiguskirjanduses on sel teemal mitmeid käsitlusi, mistõttu on põhiseaduse aluspõhimõtete puhul tegu avatud kataloogi ehk loeteluga. Riigikohtu praktikas on välja kujunenud kataloog, mis käsitleb nelja aluspõhimõtet: inimväärikust, demokraatiat, õigusriiklust ja sotsiaalriiklust.
Inimväärikus.
Inimväärikust käsitletakse nii iseseisva põhiõigusena kui ka tõlgendusalusena teiste põhiõiguste lahtimõtestamiseks. Inimväärikus on terviklik põhiõigus, mida tuleks püüda kõige vähem riivata.
Inimväärikus kätkeb mitmeid elemente ehk alapõhimõtteid:
Demokraatia.
Demokraatia on riigivõimu lähtumine rahvast ja selle tahtest. Demokraatia taotleb avaliku võimu õiguspärasust. Riigikorralduses tähendab see avaliku võimu tasakaalustatud jaotust täitevvõimu, seadusandliku võimu ja kohtuvõimu vahel. Eesti on põhiseaduse järgi parlamentaarne demokraatia.
Demokraatia alapõhimõtted on:
Õigusriik.
Õigusriigi põhimõte keskendub riigivõimu sisu, selle piiride ja toimimise viisi reguleerimisele.
Õigusriigi põhimõtte puhul on olulised mitmed tunnused, mida saab käsitleda õigusriigi alapõhimõtetena. Need on:
Eesti on põhiseaduse järgi kodanlik-liberaalne õigusriik, mis vastab õigusriigi formaalsele mõistele laiemas tähenduses. Kui õigusriigi formaalne põhimõte kitsamas tähenduses nõuab pelgalt seadusi, mida riigis järgitakse, siis kodanlik-liberaalse õigusriigi põhimõte nõuab eelnevale lisaks isikute põhiõigusi, järelevalvet põhiseaduslikkuse üle, võimude lahusust, sõltumatuid kohtuid ja seaduste alusel toimivat haldust.
Sotsiaalriik.
Sotsiaalriikluse põhimõtte eesmärk on tagada abi neile, kes ise ei suuda enda esmavajadusi täita. Sotsiaalriigi põhimõte koosneb mitmest ideest. Peamiselt kohustab see avalikku võimu hoolitsema abivajajate eest, aga nõuab kodanike sotsiaal-majandusliku heaolu parendamist ka siis, kui minimaalsed vajadused on juba täidetud. Sotsiaalriigi põhimõte lähtub inimestele võrdsete võimaluste loomisest ja heaolu jaotamisest.
Sotsiaalriigi objektiivne dimensioon hõlmab avaliku võimu kohustust püüda saavutada ühiskonnas sotsiaalne õiglus, subjektiivne dimensioon aga hõlmab puuduse all kannatava isiku põhiõigust riigi abile. Seejuures peab riik leidma tasakaalu selle vahel, et kodanikele oleks tagatud esmavajadused, kuid samas ei piirataks sel eesmärgil ebamõistlikult ettevõtlust.
Lisapõhimõte.
Peale eeltoodud aluspõhimõtete on Riigikohus oma praktikas esile toonud rahvusriigi põhimõtte, mida õiguskirjanduses on käsitletud ka rahvusliku identiteedi säilitamise või Eesti identiteedina. Seega võib ka rahvusriigi põhimõtet pidada põhiseaduse aluspõhimõtteks. Rahvusriigi põhimõtte ideeks Eesti mõttes on tagada eestlaste kui rahvuse identiteedi püsimajäämine.
Josef Hušbauer

Josef Hušbauer (sündinud 16. märtsil 1990 Hradištkos) on Tšehhi jalgpallur, kes mängib keskpoolkaitsjana Küprose kõrgliiga klubis Famagusta Anorthosis.
Klubikarjääri jooksul on Hušbauer mänginud põhiliselt Tšehhi kõrgliiga klubides. Tšehhi kõrgliigas debüteeris ta hooajal 2008–09 Žižkovi Viktoria meeskonnas. Hiljem on ta mänginud veel 1. FK Příbrami, Ostrava Baníki, Praha Sparta ja Praha Slavia ridades. Spartaga tuli ta Tšehhi meistriks hooajal 2013–14 ja Slaviaga hooajal 2016–17. Hooajal 2013–14 oli Hušbauer lisaks Tšehhi kõrgliiga suurim väravakütt (18 väravat).
Lisaks on Hušbauer mänginud Itaalia kõrgliiga klubis Cagliari (laenul hooaja 2014–15 teises pooles), Saksamaa esiliiga klubis Dresdeni Dynamo (laenul hooaja 2019–20 teises pooles) ja Anorthosis (püsiva lepingu alusel alates 2020. aasta juulist).
Tšehhi jalgpallikoondises debüteeris Hušbauer 15. augustil 2012 sõprusmängus Ukraina vastu. Koondisekarjääri esimese värava lõi ta 21. mail 2014 sõprusmängus Soome vastu.
Amr Warda

Amr Medhat Warda (sündinud 17. septembril 1993 Aleksandrias) on Egiptuse jalgpallur, kes mängib ründava poolkaitsjana Küprose kõrgliiga klubis Famagusta Anorthosis.
Hooajal 2013–14 debüteeris ta Egiptuse kõrgliigas Al Ahly meeskonnas.
Aastatel 2015–2021 mängis Warda Kreeka kõrgliigas, kuuludes kokku viie klubi koosseisu – Panetolikós, PAOK, Atromitos, AEL ja Volos. Hooajal 2017–18 valiti ta parimaks Kreeka kõrgliigas mängivaks välismängijaks.
2021. aasta augustis liitus ta Anorthosisega.
Egiptuse jalgpallikoondises tegi Warda debüüdi 11. oktoobril 2015 sõprusmängus Sambia vastu. Koondisekarjääri esimese värava lõi ta 12. oktoobril 2018 Aafrika rahvaste karikavõistluste valikmängus Svaasimaa vastu. Ta on kuulunud Egiptuse koondisse 2018. aasta maailmameistrivõistlustel ning 2017. ja 2019. aasta Aafrika rahvaste karikavõistlustel.
Röcken

Röcken on Burgenlandkreisi küla Saksi-Anhaltis Saksamaal.
Alates 2009. aastast kuulub see Lützeni linna haldusalasse.
Külas sündis 1844. aastal filosoof Friedrich Nietzsche, ta on ka sinna maetud.
Eesti kindlustusettevõtete loend

Eesti kindlustusettevõtete loend on loetelu Eestis tegutsevatest ja tegutsenud kindlustusettevõtetest.
Denis Popović

Denis Popović (sündinud 15. oktoobril 1989 Celjes) on Sloveenia jalgpallur, kes mängib poolkaitsjana Sloveenia kõrgliigaklubis Celje. Ta mängib põhiliselt keskpoolkaitsjana, kuid võib mängida ka paremal äärel.
Ta alustas Celjes ka klubikarjääri, debüteerides Sloveenia kõrgliigas hooajal 2009–10.
Klubikarjääri jooksul ta on ta hiljem mänginud Sloveenia kõrgliigaklubis Koper, Kreeka kõrgliigaklubis Panthrakikos, Poola klubides GKS Tychy, Olimpia Grudziądz ja Krakówi Wisła, Venemaa klubides Orenburg ja Samara Krõlja Sovetov, Šveitsi kõrgliigaklubis FC Zürich, Hiina kõrgliigaklubis Qingdao Huanghai ning Küprose kõrgliigaklubis Famagusta Anorthosis.
2022. aastal naasis ta Celjesse. Hooajal 2023/24 tuli ta Celjega Sloveenia meistriks.
Sloveenia jalgpallikoondises tegi Popović debüüdi 7. juunil 2019 EM-i valikmängus Austria vastu. Sloveenia koondises on ta mänginud kokku kuus korda, kõik 2019. aastal EM-i valikturniiris.
Härg (film)

"Härg" on Valter Uusbergi 1984. aasta animafilm. 
1985. aastal Tbilisis toimunud IV noorte kineastide tööde üleliidulisel ülevaatusel pälvis film diplomi.
Haapsalu Graafilise Disaini Festival

Haapsalu Graafilise Disaini Festival on Haapsalus toimuv graafilist disaini käsitlev rahvusvaheline kunstiüritus, mis sai alguse 2005. aastal. Festivali raames toimub ka kultuuriplakatitele keskenduv näitus ja korraldatakse loenguid. Festivali peakorraldaja on Marko Kekišev.
Festivali näitused toimuvad nii Haapsalu Linnagaleriis kui ka Haapsalu kultuurikeskuse fuajees. Lisaks Haapsalule on festivali raames korraldatud näitusi Pärnus, Tallinnas ja Viljandis.
Põhinäitus.
Festivali põhinäitus kannab nime "Isikupära/Individuality" ja sel on igal aastal erinev teema:
Age Bojaxhiu

Age Bojaxhiu (1905 – 1973) oli Nikollë ja Drane Bojaxhiu tütar, ema Teresa õde. Tema elust ei ole palju teada. Pärast isa surma lahkus ta koos emaga Skopjest ja asusid elama Albaania Kuningriiki. Õde oli selleks ajaks lahkunud Zagrebi kaudu Dublinisse ja sealt Kolkatasse.
Naine suri 1973. aastal Tiranas ja maeti sinna.
Tarkvararegressioon

Tarkvararegressioon on tarkvaraviga, mille puhul varem toiminud funktsioon lakkab töötamast. See võib juhtuda pärast teatud sündmust, näiteks süsteemi uuendamist, süsteemi parandamist või suveajale üleminekut. Tarkvara jõudluse regressioon on olukord, kus tarkvara töötab endiselt korrektselt, kuid töötab aeglasemalt või kasutab rohkem mälu või ressursse kui varem.
Regressiooni põhjustavad sageli tarkvarapaikadesse kaasatud veaparandused. Üks viis sedalaadi probleemi vältimiseks on regressioonitestimine. Korralikult koostatud testimiskava eesmärk on seda võimalust enne tarkvara väljalaskmist vältida. Automaattestimine ja hästi kirjutatud testjuhtumid võivad vähendada regressiooni tõenäosust.
Tarkvararegressiooni on kolme tüüpi:
Sherry Vine

Sherry Vine (kodanikunimega Keith Levy) on Ameerika Ühendriikide päritolu "drag queen", näitleja ja muusik.
Fire Island

Fire Island on Outer Barrieri saarte suur kesksaar Atlandi ookeanis, mis kulgeb paralleelselt Long Islandi kagurannikuga.
Kehtestamine (versioonihaldus)

Versioonihaldussüsteemides on kehtestamine toiming, mis muudab viimased muudatused lähtekoodis püsivaks, luues neist hoidlasse uue kehtestuse (sissekande). Igal kehtestusel on unikaalne ID-number. Olemas olevaid kehtestusi enam muuta ei saa, kuid versioonihaldussüsteem võimaldab töökaustas olevad failid muuta mõnele varasemale kehtestusele vastavasse seisu, mis võimaldab hõlpsasti naasta lähtekoodi mistahes varasema versiooni juurde, mis aitab näiteks leida tarkvararegressiooni tekitanud spetsiifilise muudatuse.
Kasutamine.
Git.
Git versioonihaldussüsteemi kehtestuse lisamiseks käsurealt tuleb esmalt muutunud failid kehtestamiseks ette valmistada. Et märkida kõik muutunud failid kehtestamiseks, käivitatakse järgnev käsk :
codice_1
Kehtestamiseks märgitud failidest luuakse uus kehtestus järgneva käsuga:
codice_2
Nende kahe käsu asemel võib alternatiivselt käivitada järgneva käsu: 
codice_3
Pärast kehtestuse loomist on viimaseks sammuks see kaughoidlasse üles laadida. Et hoidla codice_4 harusse codice_5 veel üles laadimata kehtestused lisada, tuleb käivitada käsk:
codice_6
Mercurial (hg).
Mercurialisse kehtestuse loomiseks käsurealt, eeldusel, et programm hg on installitud, kasutatakse järgmist käsku: 
codice_7
See eeldab ka, et praeguses kataloogis olevad failid on ette valmistatud järgmiselt:
codice_8
Ülaltoodud käsk valmistab ette kõik muutunud failid. Pärast kehtestuse loomist on viimane samm laadida kehtestus kaughoidla codice_9 harusse:
codice_10
Coney Islandi tuletorn

Coney Islandi tuletorn (inglise keeles "Coney Island Light" või "Nortons Point Light") on tuletorn New Yorgi osariigis Long Islandi saarel Coney Islandi maasäärel Lower New York Bay ääres. Esmane rajatis valmis 1890. aastal. Selle põhiliseks eesmärgiks jäi Atlandit ületavate laevade juhatamine New Yorgi sadamasse.
West Banki tuletorn

West Banki tuletorn (inglise keeles "West Bank Light") on tuletorn New Yorgi osariigis Staten Islandi lähistel Lower New York Bay's. Esmane rajatis valmis 1901. aastal. Selle põhiliseks eesmärgiks jäi Atlandit ületavate laevade juhatamine New Yorgi sadamasse.
Staten Islandi tuletorn

Staten Islandi tuletorn (inglise keeles "Staten Island Light") on tuletorn New Yorgi osariigis Staten Islandil, mis valmis 1912. aastal. Selle põhiliseks eesmärgiks jäi Atlandit ületavate laevade juhatamine New Yorgi sadamasse.
Digiteenuste määrus

Digiteenuste määrus (inglise keeles "Digital Services Act" ehk DSA) on õiguslik ettepanek, mille Euroopa Komisjon esitas 15. detsembril 2020 Euroopa Parlamendile ja nõukogule. See on osa digiteenuste paketi ettepanekust, kuhu kuulub ka digiturgude määrus (inglise keeles "Digital Markets Act" ehk DMA).
Paketi eesmärk on "luua turvalisem digitaalne ruum, kus kaitstakse digitaalteenuste kasutajate põhiõigusi, ning luua võrdsed tingimused innovatsiooni, majanduskasvu ja konkurentsivõime edendamiseks Euroopa ühtsel turul ja kogu maailmas".
Määrusega kehtestatakse uued üleeuroopalised nõuded, mille seas on näiteks eeskirjad ebaseaduslike kaupade, teenuste või veebisisu eemaldamiseks ning läbipaistvusmeetmed internetireklaami ja sisusoovitusalgoritmide osas. Platvormidele, mida kasutavad üle kümne protsenti Euroopa Liidu elanikkonnast, luuakse ka uus järelevalvestruktuur.
Rahvusvaheline valitsusväline organisatsioon European Digital Rights on kritiseerinud eelnõu karme sisueemaldusreegleid, mille järgi tuleks kohe maha võtta mistahes materjalid, mis on märgitud potentsiaalselt ebaseaduslikuks, ning on hoiatanud, et selline lähenemine võimaldab väärkasutust ning viib arvatavasti õiguspäraselt lisatud sisu sagedase eemaldamiseni, sest ettevõtetel on palju lihtsam ja turvalisem märgendatud materjali kustutada kui kontrollida selle tegelikku seadusvastasust. Leitakse ka, et eelnõus on mitmeid häid külgi, kuid see ei tegele veebireklaami selliste probleemsete külgedega nagu internetikasutajate lausjälitamine ja mikrosihitud reklaamid.
Romer Shoali tuletorn

Romer Shoali tuletorn (inglise keeles "Romer Shoal Light") on tuletorn New Jersey osariigis Lower New York Bay's, mida hakati rajama 1838. aastal. Selle põhiliseks eesmärgiks jäi Atlandit ületavate laevade juhatamine New Yorgi sadamasse.
Tedre tänav (Rakvere)

Tedre tänav on tänav Rakveres ja paikneb linna kaguosas. Kaugus linna keskväljakust linnulennul mõõdetuna on 2,1–2,4 km.
Tedre tänav on 446 m pikk, tänava-ala on 15–20 meetrit lai ning asub Linnuriigi linnaosas. 20. sajandi alguses asus piirkond Rägavere valla territooriumil, siin paiknesid talumaad. Nõukogude okupatsiooni ajal kuulus Tedre tänava ümbrus Vinni külanõukogu alla. 1990. aastatel liideti Linnuriigi tänavate ala Rakvere linnaga.
Tänav saab alguse Ööbiku tänava ristmikult ning kulgeb lõuna suunas, ristudes Kajaka tänavaga ja lõpeb Kotka tänava ristmikul.
Tedre tänava äärde on 20. sajandi lõpukümnenditel rajatud ridaelamu, korterelamu ja ühepereelamud abihoonetega. 1978. aastaks oli valminud kaks maja. Lõunapoolses osas on istutatud kõrghaljastus. Tänav on välisvalgustuse, asfaltkattega sõidutee ning 2021. aastal ehitatud osalise kõnniteega.
Metsise tänav (Rakvere)

Metsise tänav on tänav Rakveres ja paikneb linna kaguosas. Kaugus linna keskväljakust linnulennul mõõdetuna on 2,2–2,4 km.
Metsise tänav on 298 meetrit pikk, tänava-ala on 25 meetrit lai ning asub Linnuriigi linnaosas. 20. sajandi alguses asus piirkond Rägavere valla territooriumil, siin paiknesid talumaad. Nõukogude okupatsiooni ajal kuulus Metsise tänava ümbrus Vinni külanõukogu alla. 1990. aastatel liideti Linnuriigi tänavate ala Rakvere linnaga.
Tänav saab alguse Kajaka tänava ristmikult, kulgeb lõuna suunas ja lõpeb Kotka tänava ristmikul. Tänav on paralleelne Tedre ja Rähni tänavatega.
Metsise tänava äärde on 20. sajandi lõpukümnenditel rajatud ühepereelamud abihoonetega, põhjapoolses osas on istutatud kõrghaljastus. Tänav on välisvalgustuse ja asfaltkattega sõiduteega, kõnniteed puuduvad.
Rähni tänav (Rakvere)

Rähni tänav on tänav Rakveres ja paikneb linna kaguosas. Kaugus linna keskväljakust linnulennul mõõdetuna on 2,2–2,5 km.
Rähni tänav on 408 meetrit pikk, tänava-ala on 25 meetrit lai ning asub Linnuriigi linnaosas. 20. sajandi alguses asus piirkond Rägavere valla territooriumil, siin paiknesid talumaad. Nõukogude okupatsiooni ajal kuulus Rähni tänava ümbrus Vinni külanõukogu alla. 1990. aastatel liideti Linnuriigi tänavate ala Rakvere linnaga.
Tänav saab alguse Kajaka tänava ristmikult, kulgeb lõuna suunas ja lõpeb Kotka tänava ristmikul. Tänav on paralleelne Metsise ja Räägu tänavatega.
Rähni tänava äärde on 20. sajandi lõpukümnenditel rajatud ühepereelamud abihoonetega, tänava-äärne kõrghaljastus on vähene. Tänav on osalise välisvalgustuse ja asfaltkattega sõiduteega, kõnniteed puuduvad.
Kathleen Munn

Kathleen Jean Munn (28. august 1887 Toronto – 19. oktoober 1974 Toronto) oli Kanada kunstnik, keda tunnustatakse postuumselt Kanada moodsa kunsti teerajajana.